شه‌و و شه‌یتان

ئه‌ستێره‌ یه‌ک یه‌ک ڕاخوشین

ڕه‌ش هه‌ڵگه‌ڕا ئاسمانی شین

هه‌ورێک شۆڕابه‌ی به‌رداوه‌

ده‌ڵێی له‌ قیریان وه‌رداوه‌

تاریکانه‌، شه‌وه‌زه‌نگه‌

وڵات بێ هه‌ست و بێ ده‌نگه‌

گوڕستانی خامۆشه‌ شار

تێیدا نه‌ماوه‌ زینده‌وار

نه‌ ڕاده‌ژێ گه‌ڵای دارێک

نه‌ دێ هه‌ستی پێی ڕێبوارێک

هه‌رچی کۆڵان و شه‌قامه‌

ده‌ڵێی کاولاشی به‌سامه‌

دنیا ده‌ریای بێ شه‌پۆڵه‌

لاو داماوه‌، جێژوان چۆڵه‌

په‌رده‌ی کۆشکان دادراوه‌

ڕۆچنه‌ی کۆختانیش گیراوه‌

له‌ تالار و سه‌ر سه‌رایان

بڕا تروسکه‌ی چرایان

شه‌می سه‌رچاکیان لابردن

مردووش هێنده‌ی دیکه‌ مردن

دامرکا، بوو به‌ ژیله‌مۆ

له‌ ناو ئاگرداندا پشکۆ

ژیان ڕوو گرژه‌ و مچ و مۆڕ

دێ بۆنی کفن و تات و گۆڕ

شه‌و زرینگاوه‌، ڕاشکا

شه‌یتان سامی له‌ خوا شکا

که‌ڵپی خوێناوی گڕ کردن

فریشته‌ی پشووبڕ کردن

خه‌م و خه‌فه‌ت داده‌بێژێ

شادی و ئازادی ده‌نێژێ

داسی مه‌رگ و نه‌مان ده‌سوێ

هه‌و‌ه‌ڵ گه‌وزی داوێته‌ کوێ ؟

دێن و ده‌چن به‌ ئه‌سپایی

له‌ چوارچرا چه‌ند تارمایی

خێوی شه‌و و خودای شه‌ڕن

بێچوه‌ شه‌یتانی به‌دفه‌ڕن

ئاخ، دیسان سێداره‌ چه‌قی

کوردی چوه‌ بن له‌سه‌ر هه‌قی

له‌پڕ ده‌نگێکی نێرانه‌

نرکه‌ی کوڕانه‌ و شێرانه‌

په‌رده‌ی بێده‌نگی دادڕاند

خه‌واڵووی له‌ خه‌و ڕاپه‌ڕاند

خه‌ڵک هه‌مووی ئه‌و ده‌نگه‌ی بیست

ده‌یگوت پێشه‌وای خۆشه‌ویست :

که‌ من مردم کورد نامرێ

ده‌س له‌ خه‌بات هه‌ڵناگرێ

هارووژا وه‌کو پووره‌ی هه‌نگ

(مه‌هاباد) گۆڕخانه‌ی بێده‌نگ

له‌ ده‌ور و به‌ری چوارچرا

هه‌زاران سه‌ر له‌ قوڕ نرا

کام نازداری شۆخ و جوانه‌

دای له‌ خم لکی کۆڵوانه‌

له‌ چاوی کیژی مل به‌ کوێن

به‌ خوڕ ده‌هات فرمێسکی خوێن

شۆڕه‌لاو هاته‌ کۆڕی شین

ئه‌ویش سۆرانی کردن شین

پیره‌پیاو بانگ ده‌کا ڕۆڵه‌

له‌بیر نه‌که‌ن تۆڵه‌، تۆڵه‌ !

تێکڕا ده‌ڵێن درشت و ورد :

کورد نه‌مرد، پێشه‌وا نه‌مرد

با ته‌رمیشی بخرێته‌ بن گڵ

چۆن یادی ده‌رده‌چێ له‌ دڵ ؟!

شاد به‌ ئه‌ی پێشه‌وای نه‌مر

هه‌تن ڕۆڵه‌ی ئازا و خوێنگر

بۆ فیداکاری ئاماده‌ن

ڕێگای ڕاستی تۆ به‌ر ناده‌ن

په‌ڕکووری ڕق ئه‌ستووره‌ کورد

له‌سه‌ر تۆڵه‌ی تۆ سووره‌ کورد

کچ و کوڕ و ژن و پیاوی

ده‌کا خه‌باتی خوێناوی

تا مافی ڕه‌وای ده‌ستێنێ

ئاواتی تۆ وه‌ده‌ست دێنێ